Irene Simonsen (V), 2007-04-19:
Starthjælpen virker.
Starthjælpen får flere i arbejde.
Så kort og enkelt kan det siges.
Derfor er det også for os i Venstre noget underligt, at oppositionen atter en gang fremsætter det her beslutningsforslag til drøftelse i Folketinget.
Hvis vi skruer tiden tilbage til under den gamle SR-regering, var vi vidner til, at mange flygtninge blev svigtet og kørt ud på et sidespor langt væk fra det øvrige samfund.
Høje offentlige ydelser gjorde nemlig, at det for manges vedkommende slet ikke kunne betale sig at arbejde.
Det kunne ikke betale sig at gøre en forskel, faktisk var det i nogle tilfælde sådan, at man mistede penge ved at tage et arbejde.
En sådan situation er naturligvis ikke holdbar.
Det synes jeg siger sig selv.
I Venstre mener vi, at god integration sker på arbejdsmarkedet og ude i det virkelige liv.
Jeg mener, det er en god og stærk kombination, hvis flygtninge modtager sprogundervisning, samtidig med at de kan tage nogle timers arbejde om ugen.
Før regeringen indførte starthjælpen, var denne kombination svær at få til at fungere.
Det kunne nemlig ikke svare sig rent økonomisk at tage disse ugentlige timer for den enkelte udlænding.
Det fjerner jo helt naturligt lysten til at yde en ekstra indsats.
Derfor var det også tiltrængt og nødvendigt, at regeringen indførte starthjælpen.
Oppositionen har angrebet starthjælpen på en yderst usaglig og udokumenteret baggrund.
Også under dagens debat hører vi den ene ubegrundede påstand efter den anden.
Jeg hører påstande om, at starthjælpen ikke virker, at den ikke har haft nogen effekt.
I Venstre henholder vi os imidlertid til fakta og objektive kilder.
Derfor er jeg af den opfattelse, at starthjælpen i allerhøjeste grad har en effekt.
Den er med til at give en hjælpende hånd og et motiverende skub, så flere flygtninge kan komme i arbejde.
Det er dokumenterbart.
I går offentliggjorde Rockwoolfondens forskningsenhed nemlig en grundig analyse, der med al tydelighed viser, at starthjælpen virker.
Til forskel fra tidligere analyser, herunder CASA's bidrag til debatten i 2006, har denne undersøgelse beskæftiget sig med det, som er relevant og centralt i spørgsmålet om, hvorvidt starthjælpen virker eller ej.
Analysen fra Rockwoolfonden består af en sammenligning mellem to grupper af flygtninge.
Den ene gruppe er den, der fik opholdstilladelse, før starthjælpen trådte i kraft – det vil sige, at deres ydelser er på niveau med kontanthjælpen – og den anden gruppe består af flygtninge, der har fået opholdstilladelse, efter at starthjælpen blev indført.
Tallene taler for sig selv.
De viser nemlig, at der er en klar forskel på de to grupper.
Blandt flygtningene i den første gruppe er 9 pct. i dag i arbejde, mens tallet er 15 pct. for dem, der er omfattet af starthjælpen, altså en mærkbar forskel.
Og jeg vil godt understrege, at rapporten også har taget højde for konjunktursvingninger osv., så der er altså ikke noget at komme efter, for at citere en anden herre.
Starthjælpen er med til at skabe bedre integration.
Alligevel ser vi her, at oppositionen med det her beslutningsforslag vil fjerne den igen.
De vil åbenbart tilbage til dengang, hvor de havde flertallet i Folketinget, men glemte at skabe de bedste rammer for den enkelte flygtning.
Der er siden 2001 kommet 28.000 indvandrere og efterkommere af dem i arbejde, og lige nu er der flere end nogen sinde i denne gruppe ude på det danske arbejdsmarked.
Alene i 2005 kom 8.000 flere i arbejde, og jeg venter med spænding på de nye tal på området.
Men selv om det går godt, kan det naturligvis altid gå bedre, og det erkender jeg gerne.
Jeg ville ønske, at den mærkbare forskel mellem de to flygtningegrupper havde været endnu større.
Men alting tager som bekendt tid, og det kommer det her også til.
Når starthjælpen har virket i længere tid, er jeg ikke i tvivl om, at vi vil stå i den situation, som vi jo faktisk har oplevet det sidste stykke tid, mens vi i de debatter, der var i 2001 og 2002, kunne høre en opposition, der sagde, at det hele gik den forkerte vej, at arbejdsløsheden steg, og at det kontanthjælpsloftet og starthjælpen var noget helt forkert.
Men over tid, når incitamenterne og værktøjerne, regeringen har sat ind, kommer til at virke, viser det sig jo, at problemerne bliver løst, og at det går den rigtige vej.
Vi får dem nemlig ud af det, som nogle – jeg ville måske ikke sætte det helt så skarpt op – kalder et fattigdomsproblem.
Det bliver i stedet for til, at de nu er i beskæftigelse, er en aktiv del med flere penge, i stedet for, at de, som man gjorde tidligere, er fastholdt på kontanthjælp.
Så Venstre kan derfor ikke støtte det her beslutningsforslag.